钦定古今图书集成/理学汇编/文学典/第055卷 > 符载
## 钦定古今图书集成/理学汇编/文学典/第055卷 > 符载

按《北梦琐言》：“唐武都符载，字厚之，本蜀人，有奇才，始
与杨衡、宋济栖青城山以习业。杨衡擢进士第，宋济
老死无成，唯符公以王霸自许，耻于常调。韦南康镇
蜀，辟为支使。虽曰受知，尚多偃蹇。韦公于二十四化
设醮，请撰斋词。于时陪饮于摩诃之池，符公离席盥
漱，命使院小吏十二人捧砚，人分两题，绕步池滨，各”
授口占，其敏速如此。刘辟时为金吾仓曹参军，依旧
栖韦公特与撰《真赞》，其词云：“矫矫化初，气杰文雄。灵
螭出水，秋鹗乘风。行义则固，辅仁乃通。他年良觌，麟
阁之中。”洎京兆变故，彭城知留，务起雄据之意，符为
其縻，凡有代奏，愈更恭顺。刘辟之败也，幕寮多罹其
祸，唯符生以笺奏槁草一箧，呈高崇文相公，长揖东
下，栖于庐山，即前之真赞，可谓有先鉴也。居浔阳二
林间，优游卒岁。南昌军奏请为副倅，授奉礼郎，不赴。
命小童持一幅上于襄阳，乞百万钱买山。四方交辟，
羔雁盈于山门。草堂中，以女妓二十人娱侍，声名籍
甚。

按《江西通志》：“符载，字厚之，岐襄人。幼有宏达之志，隐
居庐山五老峰，聚书万卷，不为章句学。”